मानहानि मामले में जल्द दोषमुक्त होना चाहते हैं राहुल गांधी
Rahul Gandhi Modi Surname Case; आख़िर कांग्रेस नेता राहुल गांधी ने खुद को मिली सजा के खिलाफ अपील कर ही दी। अब लगता है उनकी सांसदी बहाल हो सकती है,
आख़िर कांग्रेस नेता राहुल गांधी ने खुद को मिली सजा के खिलाफ अपील कर ही दी। अब लगता है उनकी सांसदी बहाल हो सकती है, लेकिन केवल सजा पर रोक लगने से कुछ नहीं होने वाला। दोषमुक्त होना चाहिए। तभी संसद सदस्यता बच सकती है। राजनीतिक दांव पेंच कहते थे कि राहुल इस मामले को लम्बा खींचेंगे। खींचते तो फ़ायदे में रहते, लेकिन वे बड़ी जल्दी मान गए।
भारतीय जनता पार्टी भी यही चाहती थी कि राहुल अपील में जाएँ, क्योंकि वह चाहती थी कि इस सजा के कारण जो राहुल की संसद सदस्यता गई है, जो उन्हें सरकारी बंगले से बेदख़ल किया गया है, इस सब से उपजी सहानुभूति ज़्यादा दिन टिक न सके। दरअसल, राहुल को यह डर है कि मामले को लम्बा खींचने से उन्हें आठ साल तक चुनाव लड़ने से अयोग्य ठहराया जा सकता है। ठहराने की भी बात नहीं है, अगर वे दोषमुक्त नहीं होते तो यह तो होना ही है। क़ानून तो यही कहता है।
यही वजह है कि लम्बे सलाह- मशविरे के बाद कांग्रेस के बड़े नेताओं ने अपील में जाने का ही सुझाव दिया होगा। आख़िर अपने नेता को कोई जेल जाने की सलाह कैसे देता भला? वैसे भी राहुल उनके संसदीय क्षेत्र में उपचुनाव होने या घोषित होने से पहले दोषमुक्त होना चाहते हैं। याद होगा कि राहुल को यह सजा अपने एक बयान के कारण हुई थी। उन्होंने कह दिया था कि सारे चोरों का सरनेम एक ही क्यों है? अदालत ने उनसे माफ़ी माँगने को भी कहा था, लेकिन उन्होंने नहीं माँगी। इसके बाद ही कोर्ट ने दो साल की सजा सुनाई थी।
गुजरात में जब विधानसभा चुनाव थे तब राहुल की यात्रा चल रही थी और अब जब कर्नाटक में विधानसभा चुनाव हो रहे हैं तो उनका ये केस चल रहा है। हालाँकि दोनों ही परिस्थितियाँ अलग- अलग हैं। गुजरात चुनाव में वे यात्रा रोककर एक-दो दिन ही जा पाए थे। पूरे गुजरात में सभाएं नहीं कर पाए थे। इस बार कर्नाटक में वे सभाएं करने को स्वतंत्र हैं। कम से कम 13 अप्रैल तक तो चुनावी सभा कर ही सकते हैं।
मानहानि मामले में कोर्ट ने उन्हें 13 अप्रैल तक की ही ज़मानत दी है। आगे क्या होगा, यह तो उस तारीख़ को ही पता चलेगा। दूसरी तरफ़ भाजपा की ओर से प्रधानमंत्री नरेंद्र मोदी सहित सभी बड़े नेता कर्नाटक में प्रचार में जुटे हुए हैं। लगभग हर रोज़ किसी न किसी बड़े भाजपा नेता की सभा-रैली वहाँ हो रही है। दरअसल, कर्नाटक में पिछले अड़तीस साल में कोई राजनीतिक पार्टी सत्ता में दोबारा (लगातार) नहीं आ सकी है। हर बार सत्ता बदलती रही है। भाजपा इस बार कर्नाटक के इस स्वभाव को बदलना चाहती है। फ़िलहाल वहाँ भाजपा की सरकार है।
